Það er búið að ganga frá því að jólin verða rauð í Liverpool þetta árið ! Liverpool fór á kostum í kvöld og vann stórsigur 5 : 2 á Everton á Anfield Road . Meistaralegur leikur hjá Liverpool og yfirburðirnir gegn Everton algjörir . Margir stuðningsmenn Liverpool urðu undrandi þegar í ljós kom hvaða menn Jürgen Klopp sendi til leiks í fyrsta grannaslag leiktíðarinnar . Venjulega er sterkasta lið sem völ er á sent til leiks en margar breytingar voru gerðar . Divock Origi og Xherdan Shaqiri komu inn í framlínuna og Adam Lallana á miðjuna . Menn á borð við Jordan Henderson , Mohamed Salah og Roberto Firmino voru á bekknum . Sumir töldu Jürgen taka alltof mikla áhættu . Fyrir leikinn var minning þeirra 96 sem fórust á Hillsborough heiðruð með lófataki um leið og The Kop myndaði töluna 96 og YNWA ! Þetta er vanalega gert fyrir þann heimaleik sem næstur er 15 apríl en það var gert núna vegna þess að engir sektardómar féllu í réttarhöldunum í Hillsborough málinu í síðustu viku . Liverpool fékk óskabyrjun . Sókn Everton var brotin á bak . Adam Lallana sendi á Sadio Mané sem geystist fram völlinn . Þegar hann nálgaðist vítateig Everton gaf hann á Divock Origi . Belginn lék auðveldlega framhjá Jason Pickford sem var kominn langt út úr markinu og renndi boltanum í autt markið . Glæsileg sókn og aðeins sex mínútur liðnar ! Staðan varð enn betri 11 mínútum seinna . Trent Alexander-Arnold sendi frábæra þversendingu frá hægri til vinstri út á Sadio Mané . Hann tók boltann frábærlega niður , lék fram að vítateignum og laumaði svo boltanum inn í teiginn . Þangað var Xherdan Shaqiri kominn og hann sendi boltann viðstöðulaust neðst í fjærhornið . Aftur fengu stuðningsmenn Liverpool ríklegt tilefni til að fagna ! Liverpool hafði öll völd en á 21. mínútu komst Everton inn í leikinn . Varnarmenn Liverpool náðu ekki að hreinsa eftir horn og varnarmaðurinn Michael Keane náði að skora af stuttu færi . Everton ógnaði Liverpool svo sem aldrei að ráði og á 31. mínútu greiddi Liverpool næsta högg . Dejan Lovren sendi háa og langa sendingu fram að vítateig Liverpool . Þar tók Divock snilldarlega við boltanum og lyfti honum svo laglega yfir Jason sem kom æðandi út á móti honum . Aftur fögnuðu Rauðliðar ógurlega . Á síðustu mínútu hálfleiksins bætti Liverpool enn við markið . Sókn Everton rann út í sandinn . Trent , sem var vinstra megin , tók mikla rispu fram að vítateignum þar sem hann renndi boltanum þvert til hliðar á Sadio . Senegalinn skoraði viðstöðulaust með hárnákvæmu skoti neðst í vinstra hornið . Þarna virtist Liverpool hafa gert út um leikinn en áður en viðbótartíminn var úti náði Everton marki . Bernard gaf fyrir markið frá vinstri á Richarlison sem henti sér fram og skoraði með öxlinni . Örugg forysta Liverpool var nú allt í einu ekki eins örugg en áhorfendur höfðu um margt að tala í leikhléi eftir magnþrunginn hálfleik . Síðari hálfleikur var mun rólegri . Leikmenn Liverpool léku af öryggi með það að markmiði að hleypa Everton ekki inn í leikinn í þriðja sinn . Það gekk vel . Fyrsta færið sem eitthvað kvað að í hálfleiknum kom þegar tíu mínútur voru eftir . Jordan Henderson , sem kom inn á sem varamaður , sendi frábæra sendingu fram á Sadio sem komst inn í vítateiginn en skot hans fór framhjá . Þar hefði hann átt að skora . Fimm mínútum seinna eða svo komst Sadio einn í gegn eftir skyndisókn . Hann lék á Jason en var þá kominn í of þröngt færi og varnarmenn björguðu . Hinu megin slapp Moise Kean í gegnum vörn Liverpool en hann hitti ekki markið þegar hann skaut við vítateignn . Á lokamínútunni gultryggði Liverpool verðskuldaðan stórsigur . Upp úr hornspyrnu fékk Roberto Firmino , sem kom inn á sem varamaður , boltann , lék á varnarmann Everton vinstra megin og gaf svo á Georginio Wijnaldum sem skoraði með skoti neðst í hægra hornið úr miðjum teig . Enn og aftur fögnuðu stuðningsmenn Liverpool en niðurlæging Everton var algjör . Eins og stórtapið væri ekki nóg þá sat Everton í fallsæti í leikslok þegar stuðningsmenn Liverpool sungu sigursöngva sína ! Rauði herinn sýndi mátt sinn og megin . Liðið lék frábærlega og tók Everton enn einu sinni í gegn ! Þeir leikmenn sem fengu óvænt tækifæri léku stórvel og mörkin sem Liverpool skoraði voru hvert öðru fallegra . Betri kvöldstund er varla hægt að hugsa sér sem stuðningsmaður Liverpool !